**Friðland Fuglanna**

*Sýning / Gestastofa í Náttúrusetrinu á Húsabakka í Svarfaðardal.*

Sýningin verður sett upp á Náttúrusetrinu á Húsabakka í Svarfaðardal en þar er einnig fræðasetur, fræðimannsíbúð og bókasafn, kennslustofur og fundaraðstaða fyrir skólahópa, námskeið, fundi og ráðstefnur, gisting og matstofa.

Sýningin myndar nokkurskonar þungamiðju starfsemi náttúrusetursins og tengist um leið aðstöðu til nátturúskoðunar í Friðlandi Svarfdæla sem er elsta votlendisfriðland á Íslandi. Sýningin verður sett upp í tveim kennslustofum (60 m2) í Húsabakkaskóla sem hefur verið vannýttur undanfarin ár. Húsabakki er staðsettur nánast í hjarta Friðlandsins og verður sýningin því einskonar forstofa að Friðlandinu. Hún fjallar um fugla og vistkerfi votlendis og verður sett upp sérstaklega með börn í huga en þó fyrir alla aldurshópa. Sérstaða hennar er m.a. fólgin í myndrænum, óhefðbundnum framsetningum Skemmtilegum og fróðlegum upplýsingar sem koma á óvart og verklegri þátttöku sýningargesta. Sýningin vísar áfram til gönguleiða í gegnum Friðlandið, til skoðunarhúsa og upplýsingaskilta sem þar er að finna.

„Friðland fuglanna“ beinir sjónum sérstaklega að farfuglum og þeirra fjölbreytilegu lifnaðarháttum um leið og skoðaðar verða ástæðurnar fyrir flakki þeirra sem finna má í lífríki votlendis Íslands. Þá er líka fundin ástæðan fyrir verndun votlendis og náttúruvernd almennt og það leiðir huga okkar að Friðlandi Svarfdæla og vatnasvæði þess sem er jú allur Svarfaðardalur. Sýningin verður helguð minningu Hjartar E Þórarinssonar á Tjörn sem hafði forgöngu um að bændur í Svarfðaðardal stofnuðu Friðlandið á „göllöld skurðgröfunnar“ árið 1972.

Geta má þess að í grunninn byggir sýningin á bókinni „Fuglar í náttúru Íslands“ og hefur höfundurinn, Guðmundur Páll Ólafsson náttúrufræðingur veitt Náttúrusetrinu góðfúslega ráðgjöf og ómetanlegan aðgang að gögnum.

Uppsetning sýningarinnar „Friðland fuglanna“ helst í hendur við aðra uppbyggingu Náttúrusetursins á Húsabakka . Sýningun gerir staðinn að áhugaverðum viðkomustað ferðamanna um leið og hún byggir sérstaklega undir rekstur skólabúða og heimsóknir skólahópa sem sækja þar námskeið tengd náttúrufræði útivist og umhverfisfræðslu.